Ριζότο με φρέσκα φασολάκια
Ελαφρύ και αρωματικό καλοκαιρινό φαγητό που θα σερβίρουμε ως κύριο αλλά και ως συνοδευτικό σε πιάτα με κρέας.
700 γρ. ρύζι αρμπόριο ή Καρολίνα Σερρών, 3/4 φλιτζ. τσαγιού ελαιόλαδο, 750 γρ. φασολάκια πλατιά (μπαρμπούνια), καθαρισμένα και κομμένα σε κομματάκια των 2 εκ. περίπου, 1 φλιτζ. τσαγιού λευκό, γλυκό κρασί, 3-4 φρέσκα κρεμμυδάκια με το φύλλωμα, ψιλοκομμένα, 1 ½ λίτρο ζωμός λαχανικών, 1 φλιτζ. τσαγιού τριμμένη παρμεζάνα, αλάτι, φρεσκοτριμμένο πιπέρι, 1/2 μάτσο άνηθος, ψιλοκομμένος, 1 κουτ. γλυκού πάπρικα γλυκιά, 1/2 κουτ. γλυκού σπόροι γλυκάνισου, κοπανισμένοι
Για το ριζότο με φρέσκα φασολάκια, ζεσταίνουμε σε ένα βαθύ τηγάνι 1/3 από το ελαιόλαδο και σοτάρουμε τα φρέσκα κρεμμυδάκια για 2-3 λεπτά, μέχρι να μαλακώσουν.Προσθέτουμε τα φασολάκια και τα σοτάρουμε για 2-3 λεπτά, μέχρι να γυαλίσουν και να μαλακώσουν. Προσθέτουμε αλάτι και πιπέρι, σβήνουμε με το γλυκό κρασί και τα αφήνουμε να σιγοβράσουν για 4 λεπτά. Αποσύρουμε από τη φωτιά.Βάζουμε το ζωμό να σιγοβράζει σε μια κατσαρόλα, ώστε να διατηρείται ζεστός. Σε άλλη κατσαρόλα ζεσταίνουμε το υπόλοιπο ελαιόλαδο και προσθέτουμε το ρύζι, ανακατεύοντας για 2 λεπτά μέχρι να γυαλίσουν οι κόκκοι.Ρίχνουμε αμέσως το μείγμα που φτιάξαμε στο τηγάνι και 1 κουτάλα από τον καυτό ζωμό. Ανακατεύουμε καλά με ξύλινη κουτάλα.Μόλις το ρύζι πιει τα υγρά προσθέτουμε κι άλλο ζωμό - όχι πάνω από 2 κουτάλες κάθε φορά- και ανακατεύουμε.Συνεχίζουμε τη διαδικασία ώσπου το ρύζι να μαλακώσει - συνολικά η διαδικασία διαρκεί 18-20 λεπτά.Αποσύρουμε από τη φωτιά και προσθέτουμε το τυρί, τον άνηθο, την πάπρικα και το γλυκάνισο.Ανακατεύουμε απαλά και σερβίρουμε αμέσως.
Ρύζι,Τυρί,Φασολάκια